Njebjelčicy (SN/JaW). Zo w Njebjelčanskej gmejnje časniki druhdy hinak tikoceja, ničo nowe njeje. Zo pak porno druhim serbskim a dwurěčnym gmejnam hišće žadyn płaćiwy hospodarski plan za běžne lěto nimaja, je skerje njewšědne.
Skupina čěšćinarjow 7. lětnika Budyskeho Serbskeho gymnazija zetka so minjeny pjatk rano na dwórnišću w Budyšinje. Wottam chcychmy z ćahom přez Biskopicy do Libereca jěć. Bohužel dyrbjachmy na dwórnišću zwěsćić, zo naš ćah do Biskopic problemow dla wupadnje. Tohodla stej so našej wučerce hnydom wo druhi železniski zwisk prócowałoj. Tak hakle poł hodźiny pozdźišo do Biskopic dojědźechmy. Ćah do Libereca je pak tam na nas chwilu čakał, tak zo njetrjebachmy na dalši ćah čakać.
Po tym zo běchmy do města nad Łužiskej Nysu dojěli, podachmy so ze starej, pyšnej tramwajku přez město do zwěrjenca. Tam rozdźělichmy so do skupinkow, při čimž dósta kóžda skupina nadawk. Dyrbjachmy na karće zwěrjenca čěske mjena zwěrjatow zapisać. Při tym zwěsćichmy, zo je zwěrjenc jara wulki a ma wjele rozdźělnych městnow za wšelake zwěrjata, wonka runje tak kaž we wšelakich domach.
Dalši smjertny wopor
Jiłojcy. Po ćežkim wobchadnym njezbožu póndźelu pola Wojerec dóńdźe wčera znowa k zražce, při kotrejž bu muž smjertnje zranjeny. W Jiłocach (Eulowitz) pola Budestec bě wodźer Škody krótko do 9 hodź. do napřećo přijěduceho Subaruwa zrazył. 34lětny hišće na městnje njezboža zemrě. 70lětneho wodźerja Subaruwa dowjezechu ćežko zranjeneho do chorownje.
Narć (JoS/SN). Takrjec njewšědny narodninski hósć bě minjeny kónc tydźenja na lětanišću w Narću pola Wojerec wobdźiwać. Tam startowaše a přizemi płujadło z časa NDR z pomjenowanjom Lom 61 Favorit. Runje před 60 lětami, 30. apryla 1962 je tele lětadło prěni raz scyła lećało. Wot pjeć twarjenych mašinow jenož hišće dwě eksistujetej. Ta, kotraž bě w Narću widźeć, je jenička, kotraž ma lětarsku dowolnosć. Tamne płujadło steji w płujadłowym muzeju w hessenskim Gersfeldźe.
Myto Miny Witkojc wupisane
Podstupim. Třeći raz je Braniborska dźensa Myto Miny Witkojc za angažement na dobro serbskeje rěče a kultury wupisała. Komuny w zdźědźenym serbskim sydlenskim rumje runje tak kaž towarstwa a zwjazki z poćahom k serbstwu a čłonojo jury móža namjety hač do 30. junija braniborskemu ministerstwu za wědomosć, slědźenje a kulturu zapodać. Wuznamjenjenje je z 2 500 eurami dotěrowane.
Incidenca dale spadowaca
Budyšin. Dalše natyknjenja z koronawirusom dožiwjamy runje tak kaž dale woteběracu incidencu. Tuta wučinja po Roberta Kochowym instituće dźensa w Budyskim wokrjesu 332,5. Nimo toho mjenowaše RKI tam 325 zwěsćenych infekcijow a tři smjertne pady. Wokrjes Zhorjelc rozprawješe wčera wo 193 natyknjenjach a štyrjoch zemrětych pacientach, incidenca po RKI je tu dźensa 247,8.
Juristiski dorost w Budyšinje
Po tym zo njebě so chodojtypalenje w zašłymaj lětomaj korony dla wotměć móhło, so studenća a studentki Lipšćanskeje Sorabije wjeselachu, zo móžachu starodawnu tradiciju lětsa zaso přewjesć. Minjena sobota zahaji so z wolejbulowym turněrom při internaće na Arna Nitzschowej, na kotrymž běchu so němscy přećeljo Lipšćanskich studentskich radow jědnatkow wobdźělili. Cyłkownje bě jich dwanaće mustwow. Přidatnje k turněrej poskićachu Sorabičenjo a Sorabičanki tež kofej a samopječeny tykanc. Pozdźišo sydachu hišće kołbaski, steaki a wšelake solotwje. Nawječor wuhrachu finalnu hru. W njej nastupištej mustwje Sorabije Lipsk a jědnatkoweje rady medicinarjow. Serbscy studenća zamóchu wospjet swoje kwality w tutym sporće wopokazać a so jasnje přesadźichu.
Slepo (CK/SN). Za w Slepom planowanu ekologisku milinarnju njetrjebaja 870 hektarow lěsa pušćić. Ličba podawa jeničce potrjebu płoniny za cyłkowny projekt. Tole je sobu najwažniše wuprajenje na njedawnej wobydlerskej zhromadźiznje. Z tym je tukanje ze swěta, kotrež je so mjez wobydlerjemi Slepoho, Rownoho a Mułkec wo njewěstosć postarało. Zastupjerjo skupiny inwestorow stajichu so nětko prašenjam wobydlerjow. Jedna so wo inwesticiju 500 milionow eurow, kotraž ma 300 dźěłowych městnow přinjesć, 150 z toho w industriji. Projekt wobsteji z pjeć dźělow: 33 milinowych wětrnikow, biotepjernja jako žro, ekologiske produkowanje žiwidłow, biologiske plahowanje rybow kaž tež zhotowjene a wužiwanje ćopłotnych składowakow. Časćišo inwestorojo na to skedźbnjachu, zo je projekt hakle w zhromadnosći wšěch pjeć dźělow zmysłapołny.
Smjertnje znjezbožiła
Wojerecy. Při ćežkim wobchadnym njezbožu wčera připołdnju na zwjazkowej dróze B 97 pola Wojerec je žona smjertnje znjezbožiła. 55lětna bě do směra na Wojerecy po puću jako blisko wotbóčki do Čorneho Chołmca z dotal njeznateje přičiny na napřećiwnu jězdnju zajědźe a frontalnje do nakładneho awta zrazy. Zražka bě tak mócna, zo žona hišće na městnje njezboža zemrě. 53lětneho wodźerja nakładneho awta dowjezechu k přepytowanju do chorownje. Zwjazkowa dróha bě něhdźe hač do 17 hodź. dospołnje zawrjena. Bliše wobstejnosće njezboža policija nětko přepytuje.
slk_Latn slk_Latn szl_Latn ces_Latn szl_Latn szl_Latn szl_Latn szl_Latn eng_Latn ces_Latn szl_Latn szl_Latn pol_Latn hrv_Latn ces_Latn